《凤凰台上忆吹箫 题瘗花图》
清代·归懋仪

芳草粘天，垂杨醮水，声声啼鴃催春。把玉人惊觉，镜里眉颦。

昨夜红窗风雨，知多少、堕溷飘茵。相怜甚，花真侬命，侬是花身。

纷纷。扫来还满，将红袖轻兜，不放沾尘。向水边林下，筑个花坟。

让与莺儿燕子，寒食候、好替招魂。湖山背，何人听来，悄揾啼痕。

作者简介：清江苏常熟人，一说上海人，字佩珊。巡道归朝煦女，监生李学璜妻。诗画俱佳，与席佩兰为闺中畏友，互相唱和，名播艺林。晚年卜居沪上。有《绣馀吟》、《听雪词》。